ชวนซื้อสินค้าไม้ดอกไม้ประดับสื่อรักถึงแม่ Gift for Mom สินค้าเกษตรจากตลาดเกษตรกร 8 สิงหาคมนี้
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า จากนโยบาย ตลาดนําการผลิตของรัฐมนตรีว่าการกระทรวงเกษตรและสหกรณ์ ที่มุ่งเน้นให้เกษตรกร สามารถวางแผนการผลิตให้ตรงตามความต้องการของตลาดและมีตลาดรับซื้อที่แน่นอน เพื่อเป็นการประกันว่าเกษตรกรจะมีรายได้ที่ดีขึ้น มีช่องทางการตลาดที่เหมาะสม กรมส่งเสริมการเกษตร ดำเนินการส่งเสริมช่องทางจำหน่ายสินค้า ภายใต้สโลแกน เกษตรกรจริงจริง ทุกสิ่งปลอดภัย รวมถึงได้ต่อยอดเปิดให้บริการตลาดเกษตรกรในรูปแบบออนไลน์ เว็บไซต์ www.ตลาดเกษตรกรออนไลน์.com ซึ่งเป็นอีกหนึ่งช่องทางประชาสัมพันธ์สินค้าเกษตรโดยรวบรวมสินค้าเกษตรคุณภาพดีจากเกษตรกรตัวจริง ส่งถึงมือผู้บริโภคโดยตรง ประกอบกับในช่วงนี้กำลังจะเข้าสู่เทศกาลวันแม่ กรมส่งเสริมการเกษตรจึงจัดงาน "ไม้ดอกไม้ประดับสื่อรักถึงแม่ Gift for Mom" เพื่อประชาสัมพันธ์สินค้ากลุ่มไม้ดอกไม้ประดับ ซึ่งเหมาะเป็นของขวัญสำหรับแม่อีกด้วยกรมส่งเสริมการเกษตร ขอเชิญชวนพี่น้องประชาชนมาซื้อสินค้าเกษตรเป็นของขวัญวันแม่ เช่น ไม้ดอกไม้ประดับ พืชผักปลอดภัย ผลไม้ตามฤดูกาล และสินค้าเกษตรแปรรูปต่างๆ ในงาน “ประชาสัมพันธ์ตลาดสินค้าเกษตร” และงาน “ไม้ดอกไม้ประดับสื่อรักถึงแม่ Gift for Mom” ในวันที่ 8 สิงหาคมนี้ ตั้งแต่เวลา 08.30 น.– 14.00 น. ณ บริเวณอาคาร 1 กรมส่งเสริมการเกษตร เขตจตุจักร กรุงเทพมหานคร เดินทางสะดวกด้วยรถไฟฟ้า BTS สายสีเขียว ลงสถานีมหาวิทยาลัยเกษตรศาสตร์ ภายในงานท่านจะพบกับสินค้าไม้ดอกไม้ประดับ และกล้วยไม้หลากสีสัน นิทรรศ Gift for Mom หลากหลายไอเดียของขวัญจากไม้ดอกไม้ประดับ กิจกรรมสาธิต กิจกรรม workshop ของขวัญจากไม้ดอกไม้ประดับ พร้อมเปิดตลาดเกษตรกร รวบรวมสินค้าเกษตรคุณภาพ หลากหลายรายการมาจำหน่าย จากตัวแทนเกษตรกรโดยตรง